
Kovaföld alkalmazása palládium katalizátorhordozóként

Kulcsszavak: katalízis; zöld kémia; diatóma; szerkezet vizsgálat;katalizátor hordozó
A szerves vegyipari folyamatok jelentős részéhez elengedhetetlen a katalizátorok alkalmazása, kiemelten a heterogén katalizátoroké, amelyek a reakciók költséghatékony végbemenetele mellett sok esetben nélkülözhetetlenek a reakciók kiváltásához. Dolgozatomban az Erdőbénye-Ligetmajori kovaföld nagy tisztaságú (szelektált) anyagát használtam, mint természetes katalizátor hordozót. A hordozó felületére történő magnetit felviteléhez 400 ml desztillált vízben 5 g Fe2+ citrátot oldottam fel. A kapott oldatban 5 g kovaföldet ultrahangos fürdőben diszpergáltam, majd a kapott keveréket vákuum bepárlóban kiszárítottam a 400 °C-os nitrogén közegben történő aktiválásra. Az aktiválást követően sikerült magnetitet (Fe3O4) kialakítani a hordozó felületén, amelyet XRD és SEM-EDX vizsgálatokkal igazoltam. Ezt követően, palládium nitrátból kiindulva, 1 g aktivált mintára 5 m/m% Pd-ot vittem fel. Az elkészült katalizátor teljesítőképességét nitrobenzol hidrogénezésével vizsgáltam. A hidrogénezés során vett minták összetételét GC-MS készülékkel határoztam meg, amelyekből a katalizátor hatékonyságára lehetett következtetéseket levonni. A katalizátorkészítés részfolyamatainak követésére, valamint az elkészült és használt katalizátor jellemzésére XRD, SEM-EDX és FT-IR anyagszerkezeti vizsgálatokat végeztem. A kapott információk alapján megállapítást tudtam tenni a részfolyamatok hatékonyságára a szerkezetváltozások alapján, valamint az elkészült termék minőségére. A kutatás alapján megállapítható, hogy az Erdőbénye-Ligetmajori kovaföld nagytisztaságú formában alkalmas heterogén palládium katalizátorok hordozó anyagaként történő alklamazásra.



